הארץ

<http://www.haaretz.co.il/opinions/.premium-1.2516049>

ללמוד מהשגיאות של קרי

שאול אריאלי 20.12.2014 20:00

כוונת צרפת לגבש הצעת החלטה במועצת הביטחון, שתחליף את ההצעה הפלסטינית, היא צעד נחוץ לקידום התהליך המדיני בין הצדדים, אך עליה להכיל התייחסות מפורטת לכלל הסוגיות בסכסוך הישראלי־הפלסטיני. כלומר, להיות עסקת חבילה כוללת, המספקת מענה מאוזן לתביעות של שני הצדדים.

הצעתה העתידית של צרפת טומנת בחובה את הפוטנציאל לרשת את החלטה 242, ובשל האחריות הרבה הכרוכה בכך על המציעים להימנע מהצעה חסרה, המתייחסת באופן מפורט וברור רק לסיום הכיבוש ולהבטים הטריטוריאלים של ההסדר. לסוגיות האחרות משקל לא פחות, ואי־בהירות ביחס למתווה הראוי ליישובן תטמון את זרעי הקיפאון המדיני הבא. בנוסף, הצעה שאינה בהירה ומאוזנת היא הצעה מוטה, וככזאת היא תתפרש כהתערבות במערכת הבחירות בישראל.

על עסקת החבילה לכלול שש סוגיות מרכזיות. בארבע הראשונות מתקיים המרכיב של "תן וקח". על ישראל להסכים לפרמטר הטריטוריאלי, הקובע את קווי החלוקה בגבולות 1967 בחילופי שטחים, ואילו הפלסטינים צריכים להיענות לתביעה לפרז את מדינתם מצבא ומנשק כבד ולהסכים להסדרי ביטחון נוספים; כמו, למשל, שימוש של חיל האוויר הישראלי במרחב האווירי שלהם. בתמורה להסכמת ישראל להקמת שתי בירות בירושלים, עם הסדרים מיוחדים ל"אגן הקדוש", הפלסטינים צריכים להיות מוכנים לראות בפיצויים ובחזרת פליטים למדינת פלסטין את יישום "זכות השיבה".

הסוגיה החמישית נוגעת לתמיכה ערבית בהקמת המדינה הפלסטינית ובנירמול מלא של היחסים עם ישראל, בהתאם ליוזמת השלום של הליגה הערבית. הפלסטינים זקוקים לתמיכת המדינות הערביות בפתרונות לכל הסוגיות, משום שאלה כרוכים במעורבותן. נושאי הביטחון קשורים גם למצרים ולירדן, סוגיית המקומות הקדושים קשורה לירדן, לסעודיה ולמרוקו, ושאלת הפליטים — לירדן ולבנון. ואילו ישראל זכאית ליהנות מפירות השלום ומחיזוק הקשרים עם העולם הערבי באופן שיתרום ליציבות ההסכם.

הסוגיה השישית קשורה להכרה ההדדית של שני הצדדים. מדינת ישראל תוכר כבית הלאומי של העם היהודי, ומדינת פלסטין תוכר כבית הלאומי של העם הפלסטיני. כל זאת תוך כדי הבטחת שוויון לכל תושביהן.

הצבת פרמטרים ברורים כאלה תבהיר לישראלים ולפלסטינים במה עליהם לבחור. ההנהגות לא יוכלו לטייח את עמדתן באמצעות סיסמאות שחוקות כמו "ויתורים כואבים", או "שלום של אמיצים". תג מחיר ברור של רווח והפסד יוצמד לכל הסוגיות כולן בעסקה אחת, שלא תאפשר עוד לחלק ממנהיגי הצדדים להצהיר באופן פופוליסטי על מחויבותם להסכם קבע תוך כדי דרישה לשמוט מעסקת החבילה את אחד הנושאים. למשל, לדרוש — כפי שעושים הישראלים — שירושלים תישאר מאוחדת תחת ריבונות ישראל, או לתבוע — כפי שעושים הפלסטינים — שמספר גדול של פליטים יוכל לחזור למדינת ישראל.

אל לאירופים לחזור על הטעות המרכזית שעשה ג'ון קרי בסבב השיחות האחרון. העובדה שלא הצליח לגבש טיוטה מוסכמת על שני הצדדים ונמנע מהצגת הסכם מסגרת מלא הפכה את מאמציו לחסרי ערך. האירופים נדרשים היום להפגין אומץ לב אזרחי ולקבל הכרעות כואבות לא פחות מהצדדים לסכסוך. הפגנה כזאת יכולה להתבטא בהצעה מלאה ומאוזנת, העשויה להמריץ את שני הצדדים להפגין אומץ לב דומה.